Kom for sent til et jobsamtale: - Jeg finder mig ikke i at blive italesat med racistiske undertoner

De fleste kan blive enige om, at det er en dårlig idé at komme for sent til et jobinterview, for det kan give arbejdsgiveren det indtryk, at det kniber med punktligheden.

En ny sag fra Ligebehandlingsnævnet beskriver, hvordan ung danskfødt mandlig tandlæge med arabisk baggrund var sent på den en aprildag i fjor, da han på et tidspunkt mellem 17.00-17.30 skulle møde op til en jobsamtale i en tandlægeklinik.

Tabte tålmodighed

Det endte med, at klinik-ejeren mistede tålmodighed og ifølge eget udsagn gik hjem kl. 17.45 - for fyren ringede ikke og oplyste, at han var forsinket.

Klinikejeren ’mente at have spildt nok tid på den aftale. Det varsler problemer, hvis man ikke kan møde rettidigt til en samtale,’ vurderede han.

Gik glip af millionindtægt

Dagen efter skrev klinik-ejerens kone, som også er tandlæge, en vred reprimande til ansøgeren:

’Jeg kan ikke forstå hvordan du kunne komme 45 minutter for sent til jobsamtale? Der gik du lige glip af en millionindtægt mange år fremover!’

Hun henviste til, at ansøgeren havde oplyst, at han er født og opvokset i Danmark:

’Så ved du også, at danskere har en meget høj arbejdsmoral, som gør at vi er super effektive. Derfor overholder vi også vores aftaler, og når der bliver aftalt et tidspunkt indenfor en halv time, så kommer man i hvert fald ikke for sent, - og slet ikke uden på forhånd at advisere den man skal møde, for det er jo dis-respekt for den andens tid.’

'Mest ubehagelige e-mail'

Nu blev også den vragede job-kandidat rasende:

’Jeg finder din e-mail meget nedsættende og racistisk. Meget ubehagelig læsning. Det er helt sikkert den mest ubehagelige e-mail jeg nogensinde har modtaget i mit liv. Jeg vil kontakte Tandlægeforeningen og min advokat for at undersøge mulighederne for et retsligt efterspil, da jeg ikke finder mig i at blive italesat med så klare racistiske undertoner, skrev han.

- Det var en lang tur hjem for mig Den vragede jobkandidat forklarer, hvorfor han ikke ringede og oplyste om sin forsinkelse: 'Jeg var i øvrigt ikke glad for at komme 5 minutter for sent, og grunden til at jeg ikke ringede til klinikejeren med besked om, at jeg ville blive forsinket var dels fordi telefonen blev brugt som GPS og hvis jeg skulle holde ud til siden, ville det tage længere tid om at nå frem, og dels fordi jeg tror, de fleste mennesker finder det menneskeligt acceptabelt, at folk kan blive fem minutter forsinkede, da der kan være mange grunde hertil, som f.eks. en bilulykke, hvilket var grunden til min forsinkelse. Det var en lang tur hjem for mig.' Vis mere Luk

Udfaldet blev, at han indbragte sagen for Ligebehandlingsnævnet med bl.a. påstand, at han var ankommet til en lukket dør kun fem minutter for sent – kl. 17.35.

Han argumenterede for, at e-mailen indeholdt ’et racistisk og fordomsfuldt syn på folk med anden etnisk baggrund, der betragtes som useriøse og med dårlig arbejdsmoral.’

Det afviste klinikejeren, som ansatte en anden tandlæge, som også havde et udenlandsk klingende navn.

Ligeglad med etnicitet

Klinikejeren skrev, at han var ’ligeglad med, hvilken etnisk oprindelse hans medarbejdere har, bare de er præsentable, kan begå sig på arbejdet og kommer til tiden.’

Ligebehandlingsnævnet afviste, at job-kandidaten var blevet forskelsbehandlet på grund af etnisk oprindelse.

Nævnet vurderede, at klinikejerens kones mail ’når den læses samlet og ses i lyset af forløbet i øvrigt, ikke har en sådan grovhed, at der er tale om chikane i den etniske ligebehandlingslovs forstand.’

Se også: Taxichauffør nægtede at give hånd - får 10.000 kr. i erstatning